Up-227/97
Datum: 1999-06-23T00:00:00.000+02:00
ecli: ECLI:SI:USRS:1999:Up.227.97
vrsta: drugi akti
zadeva: ustavna pritožba
objavljeno: Neobjavljeno | 23.06.1999
dokument: US19595
akt: Ustavna pritožba T. P. zoper odločbo Sodišča združenega dela v Ljubljani št. S 652/89 z dne 6.6.1991, odločbo istega sodišča št. S 714/90, odločbo in sklep istega sodišča št. S 3193/93 z dne 7.4.1994 in sodbo Delovnega in socialnega sodišča v Ljubljani št. I Pd 361/94 z dne 15.1.1997
resitev: zavrženje
izrek: Ustavna pritožba T. P. zoper odločbo Sodišča združenega dela v Ljubljani, odločbo istega sodišča, odločbo in sklep istega sodišča in sodbo Delovnega in socialnega sodišča v Ljubljani se zavrže.
stavek: Ustavno sodišče zavrže vlogo, ki je po vsebini ustavna pritožba, če je vlagatelj v določenem roku ustrezno ne dopolni.
odlocitev: sklep
geslo: Nepopolna vloga in njena nedopolnitev v določenem roku.
podlaga: Zakon o Ustavnem sodišču (ZUstS), 1., 2., 4. al. 1. odst. 55. čl.
datum_vloge: 1997-07-10T22:00:00.000Z
datum_odlocitve: 1999-06-22T22:00:00.000Z

# Up-227/97

23. 6. 1999

S K L E P

Ustavno sodišče je v postopku za preizkus ustavne pritožbe T. P. iz L. na seji senata dne 23. junija 1999

s k l e n i l o :

Ustavna pritožba T. P. zoper odločbo Sodišča združenega dela v Ljubljani št. S 652/89 z dne 6.6.1991, odločbo istega sodišča št. S 714/90, odločbo in sklep istega sodišča št. S 3193/93 z dne 7.4.1994 in sodbo Delovnega in socialnega sodišča v Ljubljani št. I Pd 361/94 z dne 15.1.1997 se zavrže.

---

## O b r a z l o ž i t e v

Pritožnik je 11.7.1997 pri Ustavnem sodišču vložil dve vlogi, ki sta po vsebini ustavni pritožbi. V njih navaja kot predmet svojega izpodbijanja sodne odločbe Sodišča združenega dela v Ljubljani št. S 652/89 z dne 6.6.1991, S 714/90 in S 3193/93 z dne 7.4.1994 ter sodbo št. I Pd 361/94 z dne 15.1.1997.

Pozvan k dopolnitvi ustavne pritožbe je pritožnik predložil sklepa Višjega delovnega in socialnega sodišča št. Pdp 140/96-3 in Pdp 140/96-4, oba z dne 3.4.1997, iz katerih je med drugim razvidno, da je pritožnik revizijo (po 73. členu Zakona o delovnih in socialnih sodiščih) v zadevi št. S 652/89 vložil prepozno, in da je bil njegov predlog za obnovo postopka v tej zadevi pravnomočno zavrnjen. O pravnem sredstvu zoper sodbo št. S 3193/93 pritožnik niti ne navaja niti ga, čeprav posebej pozvan, ne predloži. Z ustavno pritožbo ne napada omenjenih sklepov pritožbenega sodišča.

Ustavna pritožba je dovoljena, ko in če je pritožnik izčrpal zoper izpodbijani posamičen akt vsa pravna sredstva. Pravočasna pa je, če je vložena v 60 dneh od dneva vročitve izpodbijanega akta. Oboje sta procesna pogoja; če nista izpolnjena, je ustavno pritožbo treba zavreči.

Zoper sodno odločbo št. S 652/89 z dne 6. 6. 1991 niso bila izčrpana vsa pravna sredstva, ker je pritožnik prepozno vložil revizijo. To izhaja iz sklepa Višjega delovnega in socialnega sodišča v Ljubljani, s katerim je bila zavrnjena pritožba zoper sklep o zavrženju revizije.

O sodni odločbi v zadevi št. S 3193/93 je Ustavno sodišče z uradno poizvedbo ugotovilo, da je bila na Višjem delovnem in socialnem sodišču (zadeva št. Pdp 823/98) razveljavljena, tako da ni postala pravnomočna in zoper njo ustavna pritožba ni dopustna.

O sodni odločbi v zadevi št. IPd 361/94 je Ustavno sodišče prav tako poizvedelo, da teče pred Višjim delovnim in socialnim sodiščem pritožbeni postopek (zadeva št. Pdp 228/99), ki še ni končan, zato je ustavna pritožba preuranjena.

Svoji ustavni pritožbi zoper sodno odločbo št. S 714/90 pritožnik ni priložil niti izvoda izpodbijanega akta, čeprav je bil k temu s pismom z dne 5. 9. 1997 izrecno pozvan in opozorjen na zakonite posledice, če bi svoje pritožbe ne dopolnil. Tudi v tem delu je bilo treba pritožbo zavreči.

Senat Ustavnega sodišča je sprejel ta sklep na podlagi prve, druge in četrte alinee prvega odstavka 55. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik dr. Lojze Ude ter člana Franc Testen in dr. Dragica Wedam-Lukić.

Predsednik senata:

dr. Lojze Ude